ปรับการระบายน้ำเขื่อนเจ้าพระยาเพิ่มขึ้น ลดผลกระทบอุทกภัยในพื้นที่เสี่ยง
กองอำนวยการน้ำแห่งชาติ (กอนช.) รายงานสถานการณ์น้ำภาพรวมของประเทศวันนี้ (20 ก.ย.64) ว่า ประเทศไทยจะมีฝนเพิ่มขึ้น โดยมีฝนตกหนักถึงหนักมากบางแห่งในภาคเหนือ ภาคตะวันออกเฉียงเหนือ ภาคกลาง ภาคตะวันออก ภาคใต้ กรุงเทพมหานคร และปริมณฑล แล้วช่วง 24 ชั่วโมงที่ผ่านมามีฝนตกหนักถึงหนักมากบริเวณ จังหวัดลำปาง 83 มิลลิเมตร  สุรินทร์ 166 มิลลิเมตร  กาญจนบุรี 52 มิลลิเมตร   กรุงเทพมหานคร 96 มิลลิเมตร  สระแก้ว 117 มิลลิเมตร และจังหวัดนครศรีธรรมราช 92 มิลลิเมตร แม่น้ำสายหลักทั่วประเทศมีแนวโน้มเพิ่มขึ้น ยกเว้นภาคเหนือน้ำน้อยถึงปกติและมีแนวโน้มลดลง ภาพรวมปริมาณน้ำทั้งประเทศ 47,497 ล้านลูกบาศก์เมตร หรือร้อยละ  57 และแหล่งน้ำขนาดใหญ่ 41,917 ล้านลูกบาศก์เมตร หรือร้อยละ 58 ส่วนจุดเฝ้าระวังน้ำน้อยยังคงอยู่ในพื้นที่ 5 แห่ง เฝ้าระวังน้ำมาก 6 แห่ง บริเวณเขื่อนนฤบดินทรจินดา  เขื่อนลำพระเพลิง เขื่อนแม่มอก เขื่อนลำตะคอง อ่างเก็บน้ำหนองปลาไหลและเขื่อนมูลบน พร้อมต้องเฝ้าระวังสถานการณ์น้ำล้นตลิ่งบริเวณแม่น้ำชี อำเภอเมือง จังหวัดชัยภูมิ และระดับน้ำในแม่น้ำมีแนวโน้มสูงขึ้นบริเวณ แม่น้ำเลย อำเภอเมืองเลย จังหวัดเลย , ลำน้ำพอง อำเภอชุมแพ จังหวัดขอนแก่น , แม่น้ำมูล อำเภอพิมาย อำเภอโนนสะอาด อำเภอเฉลิมพระเกียรติ จังหวัดนครราชสีมา , แม่น้ำบางปะกง อำเภอกบินทร์บุรี จังหวัดปราจีนบุรี ด้านแม่น้ำเจ้าพระยา อำเภอบางบาล จังหวัดพระนครศรีอยุธยา มีแนวโน้มลดลง ส่วนสถานการณ์ ระดับน้ำในแม่น้ำมีแนวโน้มสูงขึ้นและเสียงน้ำล้นตลิ่งบริเวณแม่น้ำยม อำเภอบางระกำ จังหวัดพิษณุโลก และแม่น้ำป่าสัก อำเภอเมือง อำเภอวิเชียรบุรี อำเภอหนองไผ่ จังหวัดเพชรบูรณ์กองอำนวยการน้ำแห่งชาติ (กอนช.) ยังได้ติดตามการแก้ปัญหาในพื้นที่เสี่ยงอุทกภัยเพื่อลดผลกระทบในพื้นที่ กรมชลประทานได้ให้เขื่อนเจ้าพระยา อำเภอชัยนาท ปรับการระบายน้ำเพิ่มขึ้นในเกณฑ์ 1,400 ลูกบาศก์เมตรต่อวินาที ทำให้พื้นที่ด้านท้ายเขื่อนระดับน้ำจะสูงขึ้นจากปัจจุบันเล็กน้อย พร้อมจัดจราจรน้ำด้านเหนือเขื่อนเจ้าพระยา ด้วยการรับน้ำเข้าระบบชลประทานทั้ง 2 ฝั่ง บริเวณคลองชัยนาท-ป่าสัก คลองชัยนาท-อยุธยาและบริเวณคลองมะขามเฒ่า-อู่ทอง แม่น้ำท่าจีน และเเม่น้ำน้อย ในอัตรารวมกัน 425 ลูกบาศก์เมตรต่อวินาที ส่วนด้านท้ายเขื่อนเจ้าพระยาได้รับน้ำเข้าแม่น้ำลพบุรีและคลองบางแก้วในอัตราที่เหมาะสม เพื่อลดผลกระทบของผู้ที่อาศัยอยู่ในพื้นที่ลุ่มต่ำริมแม่น้ำน้อยและคลองโผงเผง ซึ่งเป็นพื้นที่อยู่นอกคันกั้นน้ำในเขต อำเภอเสนา อำเภอบางบาล อำเภอผักไห่ จังหวัดพระนครศรีอยุธยา คาดจะช่วยลดระดับน้ำที่เอ่อล้นตลิ่งได้ขณะที่ ลุ่มน้ำชี ให้แขวนบานระบายเขื่อนทดน้ำในแม่น้ำชีทั้ง 4 เขื่อนคือ เขื่อนชนบท เขื่อนมหาสารคาม เขื่อนวังยางและเขื่อนร้อยเอ็ด เพื่อเร่งระบายน้ำในแม่น้ำชีตอนกลางแล้วตัดยอดน้ำเข้าไปเก็บกักในแก้มลิงที่อยู่สองฝั่งลำน้ำชี ควบคู่กับการปรับลดการระบายน้ำเขื่อนอุบลรัตน์ จังหวัดขอนแก่น และเขื่อนลำปาว จังหวัดกาฬสินธุ์ พร้อมจัดจราจรน้ำแม่น้ำชี แม่น้ำพอง และแม่น้ำปาว เพื่อเก็บกักน้ำและลดปริมาณน้ำที่จะไหลไปลงแม่น้ำชี โดยปริมาณน้ำในแม่น้ำชีที่ไหลมาจากตอนบนบริเวณ จังหวัดชัยภูมิ ได้ไหลมาสะสมในช่วงแม่น้ำชีตอนกลางบริเวณ จังหวัดขอนแก่น และเร่งติดตั้งเครื่องสูบน้ำ 4 เครื่อง ที่ประตูระบายน้ำ D9 และ D10 ตำบลพระลับ อำเภอเมืองขอนแก่น เร่งระบายน้ำและป้องกันน้ำเอ่อล้นเข้าท่วมเขตเทศบาลนครขอนแก่น ภาพรวม สถานการณ์น้ำในแม่น้ำชีตอนกลางและตอนล่างยังอยู่ในสภาวะปกติ ส่วนพื้นที่ตอนบนในจังหวัดชัยภูมิที่มีน้ำเอ่อล้นเข้าท่วมพื้นที่การเกษตร คาดจะกลับเข้าสู่สภาวะปกติภายใน 1 - 2 วัน